ΨΗΦΙΣΜΑ(1)

για την κατάσταση στη Σομαλία

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στην Abuja (Νιγηρία) από τις 20 έως τις 23 Μαρτίου 2000,

A. διαπιστώνοντας ότι στη Σομαλία λυμαίνεται εδώ και δέκα χρόνια ο εμφύλιος πόλεμος και ότι ο πληθυσμός της υπομένει τρομακτικές συμφορές,

B. λαμβάνοντας υπόψη ότι η σοβαρότητα της πολιτικής, κοινωνικο-οικονομικής και ανθρωπιστικής κατάστασης που συνεχίζεται στη χώρα απαιτεί ανεπιφύλακτα από τη διεθνή κοινότητα μία προσοχή και μία δέσμευση,

C. λαμβάνοντας υπόψη ότι δεν έχει ακόμη ληφθεί καμία οριστική συμφωνία η οποία θα επιτρέψει την πολιτική και θεσμική ανοικοδόμηση της χώρας αλλά ότι διεξήχθησαν πολυάριθμες ειρηνευτικές συνομιλίες κατά τους τελευταίους αυτούς δέκα μήνες,

D. εκφράζοντας την ιδιαίτερη ικανοποίησή της για την πρόσφατη ειρηνευτική πρωτοβουλία που προώθησε ο πρόεδρος της Δημοκρατίας του Τζιμπουτί κ. Guelleh και η οποία υποστηρίχθηκε ομόφωνα από το 7η Διάσκεψη αρχηγών κρατών και κυβερνήσεων της Διακυβερνητικής Αρχής για την ανάπτυξη που πραγματοποιήθηκε στο Τζιμπουτί στις 26 Νοεμβρίου 1999,

E. λαμβάνοντας υπόψη ότι η ειρηνευτική αυτή πρωτοβουλία αποτελεί συνέχεια της συνεδρίασης της Επιτροπής για τη Σομαλία στα πλαίσια του Φόρουμ της IGAD, συνεδρίαση η οποία πραγματοποιήθηκε στη Ρώμη από τις 19 έως τις 20 Οκτωβρίου 1999,

F. εκφράζοντας τη λύπη της για το γεγονός δεν έχουν ακόμη δημιουργηθεί μέχρι σήμερα οι συνθήκες που απαιτούνται προκειμένου η Σομαλία να καταστεί πλήρες μέλος της ΙV Σύμβασης Λομέ και να επωφεληθεί από τους πόρους του 7ου και 8ου ΕΤΑ,

1. εκφράζει την πλήρη υποστήριξή της στο ειρηνευτικό σχέδιο που προτείνει ο Πρόεδρος του Τζιμπουτί και απευθύνει έκκληση προς τους αρχηγούς όλων των φατριών της Σομαλίας να συνεργαστούν στις προσπάθειες με σκοπό να προωθήσουν την αναζήτηση μίας βιώσιμης λύσης στη βάση μίας ειρηνευτικής συμφωνίας, η οποία θα επιτρέψει την αποκατάσταση της σταθερότητας και την επανεγκαθίδρυση μίας κεντρικής κυβέρνησης ικανής να εκπροσωπεί τη χώρα σε διαπραγματεύσεις και να υπογράφει εξ ονόματός της διεθνείς συμφωνίες,

2. ζητά από τη διεθνή κοινότητα, την ΟΑΕ και την Ευρωπαϊκή Ένωση να προσφέρουν όλη την πολιτική και ηθική στήριξη καθώς επίσης και την οικονομική, υλική και τεχνική βοήθεια που απαιτείται προκειμένου να διασφαλιστεί η επιτυχία της ειρηνευτικής πρωτοβουλίας της IGAD,

3. επιδοκιμάζει ανεπιφύλακτα τα συμπεράσματα της συνεδρίασης της Ρώμης στο πλαίσιο του Φόρουμ των εταίρων της IGAD, όσον αφορά κυρίως την προσέγγιση για την εγκατάσταση περιφερειακών κυβερνητικών υποδομών στη βάση συμμετοχικών διαδικασιών με την πλήρη συνεργασία της κοινωνίας των πολιτών, υποδομές που θα αποτελέσουν τα θεμέλια μίας εθνικής κυβέρνησης και θα διαφυλάξουν την κυριαρχία και την ενότητα της Σομαλίας,

4. ζητά από την Ένωση να δρομολογήσει προγράμματα βοήθειας και ανοικοδόμησης για τη Σομαλία μέσω κυρίως μη κυβερνητικών οργανώσεων και τοπικών κοινοτήτων ώστε να αντιμετωπιστεί η ιδιαιτέρως ανησυχητική ανθρωπιστική κατάσταση,

5. ζητά εκ νέου από το Συμβούλιο ΑΚΕ-ΕΕ να προτείνει ένα νομοθετικό μέσο που θα επιτρέψει στη Σομαλία να επωφεληθεί από τους πόρους του 7ου και 8ου ΕΤΑ, παρά την απουσία εθνικών αρχών αρμόδιων να επικυρώσουν την IV Σύμβαση Λομέ,

6. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στις κυβερνήσεις των κρατών μελών της IGAD και στην Οργάνωση Αφρικανικής Ενότητας.

(1) Εγκρίθηκε από τη Συνέλευση Ίσης Εκπροσώπησης ΑΚΕ-ΕΕ στις 23 Μαρτίου 2000 στην Abuja (Νιγηρία).